SOLAR แรงต่อ 14% โบรกฯคาดนลท.เก็งกำไร – รอรับ SOLAR-W1
SOLAR บวกต่อ 14% หลังจากที่เมื่อวานนี้ชนซิลลิ่ง โบรกฯ มองเก็งกำไรรับวอร์แรนต์ โดยจะเสนอขายให้ผู้ถือหุ้นเดิมตามสัดส่วน 1:1 กำหนดวันจองซื้อและชำระเงินค่าหุ้น 13-17 ธันวาคม 2564
12 ต.ค. 2564

ผู้สื่อข่าวรายงานวันนี้ (12 ตุลาคม 2564) ราคาหุ้นของบริษัท โซลาร์ตรอน จำกัด (มหาชน) หรือ SOLAR ณ เวลา 11:43 น. อยู่ที่ระดับ 3.08 บาท บวก 0.42 บาท หรือ 14.07% สูงสุดที่ระดับ 3.40 บาท ต่ำสุดที่ระดับ 3.12 ด้วยมูลค่าการซื้อขาย 531.13 ล้านบาท โดยราคาหุ้นยังคงปรับตัวเพิ่มขึ้นแรงหลังวานนี้ปรับตัวขึ้นทำจุดสูงสุดของวัน (ซิลลิ่ง)
นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ จากบริษัทหลักทรัพย์ เคทีบีเอสที จำกัด (มหาชน) กล่าวว่า ราคาหุ้นบริษัท โซลาร์ตรอน จำกัด (มหาชน) หรือ SOLAR เพิ่มขึ้นต่อเนื่องหลังขึ้นชนซิลลิ่งวานนี้ มองว่าเป็นแรงเก็งกำไรเพื่อรับ SOLAR-W1 อัตราส่วน 2 หุ้นเพิ่มทุนต่อ 1 หน่วยใบสำคัญแสดงสิทธิ ราคาใช้สิทธิ 2 บาท/หุ้น ซึ่งราคาเสนอขายหุ้นเพิ่มทุนและราคาใช้สิทธิแปลงสภาพวอร์แรนต์ต่ำกว่าราคากระดาน
“ต้องติดตามว่าการเพิ่มทุนจะนำเงินที่ได้ไปขยายกิจการอย่างไรต่อ เพราะจริง ๆ แล้วการเพิ่มทุนก็ไม่ใช่เรื่องดี ถ้าจะให้มองก็เป็นเรื่องของการเข้ามาเก็งกำไรและรับ SOLAR-W1″  นายมงคล กล่าว
ทางด้าน SOLAR ได้ทำการออกหุ้นเพิ่มทุน โดยจะเสนอขายให้ผู้ถือหุ้นเดิมตามสัดส่วนการถือหุ้น ไม่เกิน 544,124,723 หุ้น ในอัตราส่วน 1 หุ้นเดิม : 1 หุ้นเพิ่มทุน ราคา 1.00 บาทต่อหุ้น กำหนดวันจองซื้อและชำระเงินค่าหุ้น วันที่ 13-17 ธันวาคม 2564และจะจัดสรรหุ้นเพิ่มทุนไม่เกิน 272,062,361 หุ้น รองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (SOLAR-W1) ที่จะจัดสรรให้แก่ผู้ถือหุ้นเดิมที่จองซื้อหุ้นสามัญเพิ่มทุน ในอัตราส่วน 2 หุ้นเพิ่มทุน : 1 หน่วยใบสำคัญแสดงสิทธิ โดยไม่คิดมูลค่า ทั้งนี้ SOLAR-W1 จะออกให้วันที่ 22 ธ.ค.64 มีอายุ 2 ปี ราคาใช้สิทธิ 2 บาท/หุ้น